wickkiey/tamil-wikipedia-chunked huggingface dataset:
# கிளேபாங்

**கிளேபாங்** (ஆங்கிலம், மலாய் மொழி: ***Klebang***) என்பது மலேசியா, மலாக்கா, மத்திய மலாக்கா மாவட்டத்தில் அமைந்து இருக்கும் ஒரு கடற்கரை நகரமாகும். கிளேபாங் இரு பிரிவுகளாகப் பிரிக்கப்பட்டு உள்ளது. கிளேபாங் பெசார் *(Klebang Besar)*; கிளேபாங் கெச்சில் *(Klebang Kecil)* என்பதே அந்த இரு பகுதிகள்.  
மத்திய மலாக்கா மாவட்டத்தின் ஒரு பகுதியான கிளேபாங், மலாக்கா மாநகரத்திற்கும் சுங்கை ஊடாங் நகரத்திற்கும் நடுவில் அமைந்து உள்ளது. கிளேபாங் பெசார் பகுதியில் கம்போங் புலாவ் காடோங், கம்போங் பெர்மாத்தாங், கம்போங் பாலிக் பூலோ எனும் கிராம்ங்கள் உள்ளன. மலேசியாவில் கிராமங்களைக் கம்போங் என்று அழைக்கிறார்கள்.  
கிளேபாங் பெசார் வழியாக செங் நகரைச் சென்றடையலாம். இங்குள்ள கடற்கரை அகலப்படுத்தப் பட்டு, பொழுது போக்கு மையமாக மாற்றம் கண்டுள்ளது. மலாக்காவின் முதலமைச்சராக அலி ரோஸ்தாம் இருக்கும் போது, அந்த விரிவாக்கப் பணிகள் மேற்கொள்ளப் பட்டன.  
கிளேபாங் நகர்ப் பகுதி:  
- மஸ்ஜித் தானா நகரத்தில் இருந்து 18 கி.மீ.;
- ஜாசின் நகரத்தில் இருந்து 27 கி.மீ.;
- அலோர் காஜாவில் இருந்து 18 கி.மீ.
- ஆயர் குரோ வடக்கு-தெற்கு விரைவுசாலை (மலேசியா) கட்டணச் சாவடியில் இருந்து 13 கி.மீ.;  
தொலைவில் இருக்கிறது. கிளேபாங்கிற்கு மிக அருகாமையில் இருப்பது மலாக்கா நகரமாகும்.
# கிளேபாங்

## அருகாமையில் உள்ள இடங்கள்

கிளேபாங்கிற்கு அருகாமையில் உள்ள நகரங்கள்.  
- புக்கிட் ரம்பாய்
- பெர்த்தாம்
- பாண்டான்
- மலாக்கா மாநகரம்
- பாலாய் பாஞ்சாங்
# பன்னாட்டு ஒளி ஆண்டு

**ஒளிக்கும் ஒளித் தொழிநுட்பங்களுக்குமான சர்வதேச ஆண்டு, 2015** (*International Year of Light and Light-based Technologies, 2015*) என்பது ஐக்கிய நாடுகள் சபையினால் அறிவிக்கப்பட்ட ஒரு நிகழ்வு ஆகும். ஒளியையும், ஒளியின் அடிப்படையில் இயங்கும் தொழில் நுட்பங்களையும் போற்றும் வகையில் இந்த முடிவு எடுக்கப்பட்டுள்ளது. இந்த அறிவிப்பை ஒளி சார்ந்த தொழில் நுட்பங்களைப் பரவலாக்க அமைந்த வாய்ப்பாக அறிவியலாளர்கள் கருதுகின்றனர். ஒளியின் பண்புகளைப் பற்றிய புரிதல்களுக்கு அடித்தளமிட்ட பல நிகழ்வுகளின் நிறைவு ஆண்டாக 2015 அமைந்துள்ளதால், இவ்வாண்டு தேர்ந்தெடுக்கப்பட்டது.  
பன்னாட்டு ஒளி ஆண்டு 2015 இல் ஆரம்ப நிகழ்வுகள் பாரிசு நகரில் 2015 சனவரி 19-20 ஆகிய நாட்களில் இடம்பெற்றன.
# மங்கலப் பொருட்கள்

**மங்கலம் தரும் பொருட்கள்** என்பவை நன்னிமித்தம் காட்டும் பொருட்கள். அதாவது நல்ல அறிகுறி காட்டும் பொருட்கள். இது ஒருசார் மக்களிடையே காணப்பட்ட நம்பிக்கை உணர்வு. பெருங்கதை என்னும் நூல் மங்கலம் தரும் பொருட்கள் 16 எனக் குறிப்பிட்டு அவற்றைப் பட்டியலிட்டுக் காட்டுகிறது. பெருங்கதை நூலைப் பதிப்பித்த உ.வே. சாமிநாதையர் இவற்றிற்கு *மங்கலங்கள் பதினாறு* என்று தலைப்பிட்டுக் காட்டியுள்ளார். பொருட்கள் அரசனுக்கு நன்மை பயப்பனவாக இருப்பதை உணரமுடிகிறது. இதனால் மங்கலம் என்னும் சொல் நன்மை என்பதை உணர்ந்துகொள்ளலாம். சிலப்பதிகாரம் மங்கல வாழ்த்துக் காதை *காதலர் பிரியாமல் கவவுக்கை நெகிழாமல் தீதறுக*
என்று கூறும் நன்மை தரும் வாழ்த்தால் பெயர் பெற்றிருப்பதும் இதனால்தான்.
# மங்கலப் பொருட்கள்

## மங்கலம் தரும் பொருள்

1. அயில்முனைவாள் (கூர்மையான வாள்)
1. வயிரத்தோட்டி (யானையைச் செலுத்தும் வயிரம் பாய்ந்த அங்குசம்)
1. கொற்றக்குடை (வெண்கொற்றக் குடை)
1. பொற்பூங்குடம் (அழகிய பூ மிதக்கும் நிறைகுடம்)
1. வலம்புரிவட்டம் (ஆலவட்ட விசிறி)
1. இலங்கொளிச்சங்கு (வெண்சங்கு)
1. வெண்கண்ணாடி (தன்னிறம் காட்டாத கண்ணாடி)
1. செஞ்சுடர் விளக்கு (சிவப்பு நிறத்தில் சுடர் விட்டு எரியும் விளக்கு)
1. கவரி (கவரி விசிறி)
1. கயல் (மீன் தொட்டி வகை)
1. தவிசு (அரியணை)
1. திரு (செல்வக்குவியல்)
1. முரசு
1. படாகை (கொடி)
1. அரசியலாழி (ஆட்சிச்சக்கரம்)
1. ஒண்வினைப் பொலிந்த வோமாலிகை (மணம் வீசும் பொருள்கள்)
# மங்கலப் பொருட்கள்

## நிகழ்வு

அரசன் உதயணன் நீராடச் செல்லும்போது மகளிர் இந்த மங்கலப் பொருட்களை ஏந்தியவண்ணம் முன்னே அணிவகுத்துச் சென்றனராம். பாடல் இவற்றைக் **கடிமாண் மங்கலம்** என்று குறிப்பிடுகிறது. **எண்ணிரண்டு** (16) என்று அவற்றின் எட்டிக்கையையும் குறிப்பிடுகிறது. மகளிர் இவற்றை முடிமீது சுமந்து சென்றனராம். இந்த மகளிர் அணிவகுப்புக்குப் பாதுகாவலாக வேலும் வாளும் கோலும் தாங்கிய காவலர்களும் சென்றனராம். இவை அக்காலப் பழக்கவழக்கங்களைத் தெரிவிக்கின்றன.
# பன்னாட்டு மண் ஆண்டு

**பன்னாட்டு மண் ஆண்டு, 2015** (*International Year of Soils, 2015*) என்பது உலக நாடுகளின் பொது அமைப்பான ஐக்கிய நாடுகள் அவையினால் அறிவிக்கப்பட்ட ஒரு நிகழ்வாகும். மண்ணின் முக்கியத்துவத்தை மக்கள் உணரச் செய்யும் வகையிலும் அதைப் பற்றிய விழிப்புணர்வை ஏற்படுத்தவும் 2015ஆம் ஆண்டை சர்வதேச மண் ஆண்டாக ஐநா பொதுச் சபை 2013 டிசம்பர் 20 இல் இடம்பெற்ற தனது 66ஆவது அமர்வில் அறிவித்தது. ஐ.நா. சபையின் ஓர் அங்கமான ஐக்கிய நாடுகளின் உணவு மற்றும் வேளாண்மை அமைப்பு உலக நாடுகளில் இந்த ஆண்டு முழுவதும் செயற்படுத்த பல செயல்பாடுகளுக்கு ஆலோசனை வழங்கியுள்ளது.  
வரும் தலைமுறையினர்க்கு மண்ணின் முக்கியத்துவத்தை அறியச் செய்வது நமது தலையாய கடமை. நம் நாடு விவசாயத்தை முக்கியத் தொழிலாகக் கொண்ட நாடு, கிராமங்கள் நிறைந்த நாடு என்று கூறினாலும் வளர்ந்து வரும் தகவல் பரிமாற்றத் தொழில் நுட்பம் நம்மை நமது மண்ணோடு நம் முன்னோர்கள் கொண்டிருந்த உறவை முழுவதுமாக அறுக்கும் வேலையையே செய்து வந்துள்ளது.
# நாயாறு (முல்லைத்தீவு)

**நாயாறு** என்பது இலங்கையின் வடக்கே அமைந்துள்ள வடமாகாணத்தில் பாயும் ஓர் ஆறு ஆகும். இந்த ஆறு முல்லைத்தீவு மாவட்டத்தின் தென்மேற்குப் பகுதியில் உற்பத்தியாகி, அங்கிருந்து முல்லைத்தீவு மாவட்டத்தின் வடமேற்குப் பகுதி வழியாகப் பாய்ந்து, பின் கடலுடன் கலக்கின்றது. இவ்வாறானது நாயாறு கடற்காயல் என்னும் கடற்காயலில் கடலில் கலக்குகின்றது.
# கல்பனா (மலையாள நடிகை)

**கல்பனா ரஞ்சினி** என்ற **கல்பனா** (அக்டோபர் 5, 1965 - சனவரி 25, 2016) திரைத்துறையில் அறிமுகமான நடிகை ஆவார். இவர் பெரும்பாலும் மலையாளத் திரைப்படங்களில் நடித்துள்ளார். *தனிச்சல்ல ஞான்* என்ற திரைப்படத்திற்காக 60வது தேசியத் திரைப்பட விருதுகள் விழாவில், சிறந்த துணை நடிகருக்கான தேசிய விருதினை வென்றுள்ளார்.  
இவர் எம். டி. வாசுதேவன் நாயர் இயக்கிய மஞ்சு திரைப்படத்தில் 1983 இல் முதன் முதலாக நடித்தார். தமிழில் சின்ன வீடு திரைப்படத்தில் பாக்யராஜுக்கு ஜோடியாக நடித்தார். 1995இல் சதிலீலாவதி என்ற திரைப்படத்திலும், பம்மல் கே. சம்பந்தம், டும் டும் டும் ஆகிய தமிழ்த் திரைப்படங்களில் நடித்துப் புகழ்பெற்றார்.  
2016 ஜனவரி 25-ஆம் தேதி திங்கட்கிழமை காலை ஹைதராபாத்தில் மாரடைப்பால் காலமானார்.
# கல்பனா (மலையாள நடிகை)

## குடும்ப வாழ்க்கை

திரைப்பட இயக்குனரான அனிலை திருமணம் செய்துகொண்டார். ஊர்வசி, கலாரஞ்சினி ஆகியோர் இவரது சகோதரிகள். இவர் *ஞான் கல்பனா* என்றொரு மலையாள நூலை எழுதியுள்ளார்.
# கல்பனா (மலையாள நடிகை)

## வெளியிணைப்புகள்

- *Farewell Kalpana*
- *Hard act to follow*
-
# செங்

**செங்** (ஆங்கிலம், மலாய் மொழி: ***Cheng***) என்பது மலேசியா, மலாக்கா, மத்திய மலாக்கா மாவட்டத்தில் அமைந்து இருக்கும் ஒரு நகரமாகும். அலோர் காஜா நகரத்திற்கும் மலாக்கா மாநகரத்திற்கும் மையத்தில் அமைந்து இருப்பதால், அண்மைய காலங்களில் மிகத் துரிதமாக வளர்ச்சி அடைந்து வருகிறது. இந்த நகரத்தை அலோர் காஜா-மத்திய மலாக்கா-ஜாசின் நெடுஞ்சாலை *(Alor Gajah-Central Malacca-Jasin Highway)* வழியாகவும் சென்று அடையலாம்.  
இந்த நகரம் பத்து பிரண்டாம் நகரில் இருக்கும் மலாக்கா அனைத்துலக விமான நிலையத்தில் இருந்து 5 கி.மீ. தொலைவில் இருக்கிறது. இங்கு புக்கிட் செங், செங் பிரதானா, செங் பாரு போன்ற சில வீடமைப்புத் திட்டங்களும் உருவாக்கப்பட்டு வருகின்றன.
# செங்

## அமைவு

செங் நகரத்திற்கு தொழில்துறை வளாகமும் உள்ளது. அங்கே செங் தொழில்நுட்ப பூங்கா *(Cheng Technology Park)* உருவாக்கப் பட்டுள்ளது. இது ஒரு தொழில்துறை நகரமாக மாறி வருவதால் நிறைய வங்கிகளும், உணவகங்களும் திறக்கப்பட்டு உள்ளன.  
செங் நகருக்கு அருகில் பாயா ரும்புட் எனும் சிறுநகரத்தில், இரண்டாவது டெஸ்கோ பேரங்காடி திறக்கப்பட்டு உள்ளது. அதற்கு அருகாமையில் செங் உத்தாமா, பாயா ரும்புட் மனைத் திட்டங்களும் உருவாக்கம் கண்டுள்ளன.
# செங்

## அமைவு

### சன்னாசிமலை ஆலயம்

செங் நகருக்கு அருகில் குருபோங் எனும் ஒரு சிறு நகரம் இருக்கிறது. இங்கே தான் மலேசியாவில் புகழ்பெற்ற அருள்மிகு சன்னாசிமலை ஆண்டவர் ஆலயம் உள்ளது. இது 150 ஆண்டு காலம் பழைமை வாய்ந்த ஓர் ஆலயம்.  
இந்த ஆலயத்தில் ஆண்டுதோறும் சன்னாசிமலைத் திருவிழா மிக விமரிசையாக நடைபெறுகின்றது. ஆயிரக்கணக்கான பக்தர்கள் முருகப் பெருமானுக்கு காவடிகள் எடுத்து சிறப்புகள் செய்கின்றனர். இன்னொரு சிறப்பு என்னவென்றால், ஏராளமான சீனர்களும் காவடிகள் எடுக்கிறார்கள்.
# செங்

## அருகிலுள்ள பகுதிகள்

செங்கிற்கு அருகில் உள்ள நகரங்கள்.  
- தஞ்சோங் மின்யாக்
- குருபோங்
- பாயா ரும்புட் ஜெயா
- பெர்த்தாம்
- பத்து பிரண்டாம்
# லூயிசு சலிவன்

**லூயிசு சலிவன்** எனப் பரவலாக அறியப்படும் **லூயிசு என்றி சலிவன்** (Louis Henry Sullivan, செப்டெம்பர் 3, 1856 – ஏப்ரல் 14, 1924) ஒரு அமெரிக்கக் கட்டிடக்கலைஞர். இவர் வானளாவியின் தந்தை எனவும், கட்டிடக்கலையில் நவீனத்துவத்தின் தந்தை எனவும் அறியப்படுகிறார். இவர் ஒரு செல்வாக்கு மிக்க கட்டிடக்கலைஞர். புகழ் பெற்ற கட்டிடக்கலைஞரான பிராங்க் லாயிட் ரைட்டுக்கு வழிகாட்டியாக இருந்ததுடன், பிரைரீ குழு என அழைக்கப்பட்ட சிக்காகோவின் கட்டிடக் கலைஞர் குழுவொன்று இவரிடம் இருந்தே தூண்டுதல் பெற்றனர். என்றி ஆப்சன் ரிச்சார்ட்சன், பிராங்க் லாயிட் ரைட் ஆகியோரும் சலிவனும் அமெரிக்கக் கட்டிடக்கலையின் மும்மூர்த்திகள் எனப்படுகின்றனர். இவர் இறந்த பின்னர், 1944 ஆம் ஆண்டில், அமெரிக்கக் கட்டிடக்கலைஞர் சங்கத்தின் தங்கப் பதக்கம் இவருக்கு வழங்கப்பட்டது.
# லூயிசு சலிவன்

## தொடக்கக் காலமும், தொழிலும்

லூயிசு என்றி சலிவன், அயர்லாந்து நாட்டவரான பட்ரிக் சலிவனுக்கும், சுவிசுக்காரரான அன்ட்ரியேன் லிஸ்ட் என்பவருக்கும் மகனாகப் பிறந்தார். இவர்கள் இருவரும் 1840களின் பிற்பகுதியில் அமெரிக்காவுக்குப் புலம் பெயர்ந்திருந்தனர். உயர்தரப் பள்ளிப் படிப்பை முடித்துக்கொண்ட லூயிசு சலிவன், சிறிது காலம் மசச்சூசெட்சு தொழில்நுட்ப நிறுவனத்தில் கட்டிடக்கலை பயின்றார். 16 வயதிலேயே மசச்சூசெட்சு தொழில்நுட்ப நிறுவனத்தில் சேர்ந்த சலிவன் ஓராண்டு அங்கே படித்த பின்னர், பிலடெல்பியாவுக்குச் சென்றார். அங்கே கட்டிடக்கலைஞர் பிராங்க் பர்னெசு (Frank Furness) என்பவரிடம் பணியில் அமர்ந்தார்.  
1873ன் பொருளாதார நெருக்கடியினால், பர்னசின் அலுவலகத்துக்கு வேலைகள் கிடைப்பது அரிதாகியது. இதனால், சலிவன் பணியில் இருந்து நீங்கும்படி ஆயிற்று. இந்நிலையில் சலிவன் சிக்காகோவுக்குச் சென்றார். 1871ல் ஏற்பட்ட பெரும் சிக்காகோ தீ விபத்தைத் தொடர்ந்து அங்கே கட்டிட வேலைகள் பெருமளவில் இருந்தன. சலிவன், சிக்காகோவில், வில்லியம் லெபாரன் ஜென்னி (William LeBaron Jenney) என்பவரிடம் பணியில் அமர்ந்தார். ஜென்னியே, முதல் எஃகுச் சட்டத்தினாலான கட்டிடத்தைக் கட்டியவர் என்ற பெருமையைப் பெற்றவர். ஓராண்டிலும் குறைவாகவே அவரிடம் பணிபுரிந்த சலிவன் பாரிசுக்குச் சென்று, ஓராண்டு இக்கோல் டெஸ் பியூக்ஸ் ஆர்ட்ஸ் நிறுவனத்தில் கல்வி பயின்றார். பின்னர் சிக்காகோ திரும்பிய அவர், ஜோசெப் எஸ். ஜான்ஸ்டன் & ஜான் ஏடெல்மன் (Joseph S. Johnston & John Edelman) என்னும் நிறுவனத்தில் படவரைஞராக வேலை பெற்றார். 1879ல் டாங்க்மார் அட்லர் (Dankmar Adler) என்பார் சலிவனைப் பணிக்கு அமர்த்தினார். ஓராண்டுக்குப் பின்னர் சலிவன் அந்நிறுவனத்தில் ஒரு பங்குதாரர் ஆனார். இது சலிவனின் மிகவும் பயன் விளைத்த ஆண்டுகளின் தொடக்கத்துக்கு வித்திட்டது.
# அலோர் காஜா-மத்திய மலாக்கா-ஜாசின் நெடுஞ்சாலை

**அலோர் காஜா-மத்திய மலாக்கா-ஜாசின் நெடுஞ்சாலை** (*Alor Gajah-Central Malacca-Jasin Highway* (AMJ), (மலாய் மொழி: *Lebuhraya Alor Gajah-Melaka Tengah-Jasin*) என்பது மலாக்கா மாநிலத்தின் ஊடாகச் செல்லும் நெடுஞ்சாலை ஆகும். மலாக்கா பகுதியில் கூட்டரசு சாலை என்றும், ஜொகூர் பகுதியில் கூட்டரசு சாலை என்றும் அழைக்கப்படுகிறது.  
மலாக்கா பகுதியில், முன்பு மாலிம் நகரில் இருந்து செமாபோக் வரையில் இருந்த கூட்டரசு சாலை என்று அழைக்கப்பட்டது. 2012-ஆம் ஆண்டு, மாலிம் - செமாபோக் சாலையானது அலோர் காஜா-மத்திய மலாக்கா-ஜாசின் நெடுஞ்சாலையின் ஜொகூர் பகுதியுடன் இணைக்கப்பட்டது.
# அலோர் காஜா-மத்திய மலாக்கா-ஜாசின் நெடுஞ்சாலை

## மலாக்கா மூவார் சாலை

அலோர் காஜா-மத்திய மலாக்கா-ஜாசின் நெடுஞ்சாலை, முதலில் சிம்பாங் அம்பாட்டில் இருந்து மலாக்கா மாநகரத்திற்கு வடக்கு தெற்காகச் செல்கிறது. அடுத்து, மலாக்கா மாநகரத்தில் இருந்து மேற்கு கிழக்கு திசையில் மூவார் நகருக்குச் செல்கிறது. இந்த நெடுஞ்சாலையின் மலாக்கா பகுதி, கூட்டரசு சாலை எனவும், ஜொகூர் பகுதி, கூட்டரசு சாலை எனவும் குறிப்பிடப் படுகிறது.
# அலோர் காஜா-மத்திய மலாக்கா-ஜாசின் நெடுஞ்சாலை

## செலவு 505 மில்லியன் ரிங்கிட்

மலாக்கா - சிம்பாங் அம்பாட் கூட்டரசு சாலை 19, மலாக்கா - மூவார் கூட்டரசு சாலை 5 ; இந்தச் சாலைகளில் போக்குவரத்து நெரிசல் ஏற்பட்டதால் அலோர் காஜா-மத்திய மலாக்கா-ஜாசின் நெடுஞ்சாலை உருவாக்கப்பட்டது. 2001-ஆம் ஆண்டு தொடங்கிய இந்த நெடுஞ்சாலை திட்டம் 2007-ஆம் ஆண்டு முடிவுற்றது. 505 மில்லியன் ரிங்கிட் செலவானது. 2007 ஜூன் 27-ஆம் தேதி, போக்குவரத்திற்கு திறந்துவிடப் பட்டது.  
இந்த அலோர் காஜா-மத்திய மலாக்கா-ஜாசின் நெடுஞ்சாலையில் மூன்று சந்திப்புகள் உள்ளன.  
- செமாபோக் சந்திப்பு
- அல் அஷீம் சந்திப்பு
- மாலிம் ஜெயா சந்திப்பு
# என்றி ஆப்சன் ரிச்சார்ட்சன்

**என்றி ஆப்சன் ரிச்சார்ட்சன்** (*Henry Hobson Richardson*, செப்டெம்பர் 29, 1838 – ஏப்ரல் 27, 1886) என்பார், ஒரு முன்னணி அமெரிக்கக் கட்டிடக்கலைஞர். இவர், அல்பனி, பொசுட்டன், பஃபலோ, சிக்காகோ, பிட்சுபர்க், மில்வாக்கி போன்ற பல அமெரிக்க நகரங்களில் கட்டிடங்களை வடிவமைத்துள்ளார். இவர் பிரபலப்படுத்திய கட்டிடக்கலைப் பாணி ரிச்சார்ட்சோனிய ரோமானெஸ்க் என்னும் பெயரால் அழைக்கப்படுகிறது. லூயிசு சலிவன், பிராங்க் லாயிட் ரைட் ஆகியோருடன் சேர்த்து ரிச்சார்ட்சனும் அமெரிக்கக் கட்டிடக்கலையின் மும்மூர்த்திகளுள் ஒருவராகக் கணிக்கப்படுகிறார்.
# என்றி ஆப்சன் ரிச்சார்ட்சன்

## வரலாறு

ரிச்சார்ட்சன், லூசியானாவின் சென் சேம்சு கோவிற்பற்றில் உள்ள பிறீஸ்ட்லி பெருந்தோட்டத்தில் பிறந்தார். இவரது இளமைக் காலத்தின் ஒரு பகுதி நியூ ஆர்லியன்சில் கழிந்தது. அங்கே இவரது குடும்பத்தினர் அலெக்சான்டர் டி வூட் என்னும் கட்டிடக்கலைஞர் வடிவமைத்த செங்கல் வீட்டில் வசித்தனர். ரிச்சார்ட்சன், கண்டுபிடிப்பாளரும், மெய்யியலாளரும், ஒட்சிசனைக் கண்டுபிடித்தவருமான சோசேப் பிறீசுட்லியின் கொள்ளுப் பேரன் ஆவார்.  
இவர், ஆவார்ட் கல்லூரியிலும், துலேன் பல்கலைக்கழகத்திலும் கல்வி பயின்றார். முதலில் குடிசார் பொறியியலில் நாட்டம் கொண்டிருந்த ரிச்சார்ட்சன், பின்னர் கட்டிடக்கலையில் விருப்பம் கொண்டார். இதனால், பாரிசுக்குச் சென்று புகழ்பெற்ற இக்கோல் டெஸ் பியூக்ஸ் ஆர்ட்ஸ் நிறுவனத்தில் சேர்ந்தார். இந்நிறுவனத்தில், கட்டிடக்கலை பயின்ற இரண்டாவது அமெரிக்கர் இவராவார். தொடர்ந்து வந்த பத்தாண்டுகளில் அமெரிக்கர்களுக்குப் பயிற்சி அளிப்பதில் இந்நிறுவனம் பெரும் பங்கு வகித்தது. அமெரிக்க உள்நாட்டுப் போர் காரணமாகக் குடும்பத்தினரின் உதவி கிடைக்காமல் போனதால், அந்நிறுவனத்தில் பயிற்சியை முழுமையாக முடிக்க இவரால் முடியவில்லை. 1865ல் ரிச்சார்ட்சன் மீண்டும் அமெரிக்காவுக்குத் திரும்பினார்.
# கயல் (திரைப்படம்)

***கயல்*** என்பது 2014 ஆவது ஆண்டில் வெளியான ஒரு இந்தியத் தமிழ்த் திரைப்படமாகும். பிரபு சாலமன் இயக்கிய இத்திரைப்படத்தில் புதுமுக நடிகர்களான சந்திரன், ஆனந்தி ஆகியோர் முக்கிய கதாப்பாத்திரத்தில் நடித்திருந்தனர். இத்திரைப்படத்திற்கு டி. இமான் இசையமைத்திருந்தார். 2014 திசம்பர் 24 அன்று வெளியான இத்திரைப்படம் 2004 ஆவது ஆண்டில் நடந்த ஆழிப்பேரலையை மையமாக வைத்து எடுக்கப்பட்ட திரைப்படமாகும்.
# கயல் (திரைப்படம்)

## நடிகர்கள்

- சந்திரன்
- ஆனந்தி
- பிரபு
- வின்சென்ட்
# கயல் (திரைப்படம்)

## வெளியீடு

இத்திரைப்படம் 24, திசம்பர் 2014 அன்று வெளியிடப்பட்டது.
# கயல் (திரைப்படம்)

## ஒலிப்பதிவு

டி. இமான் இசையமைத்த இத்திரைப்படத்தின் அனைத்துப் பாடல்களும் சிறப்பான வரவேற்பைப் பெற்றன. பிரபு சாலமனின் முந்தைய வெற்றித் திரைப்படங்களான மைனா, கும்கி திரைப்படங்களுக்கும் இவரே இசையமைத்திருந்தார். இத்திரைப்படத்தின் பாடல்கள் 2014 நவம்பர் 13 அன்று சத்யம் திரையரங்கில் வெளியிடப்பட்டன. இந்த இசை வெளியீட்டு விழாவில் நடிகர்கள் சிவ கார்த்திகேயன், ஆர்யா, அமலா பால், அஞ்சலி ஆகியோர் பங்கேற்றனர். பிரபு சாலமன் - டி. இமான் கூட்டணி மீண்டும் ஒருமுறை தமது வெற்றியை நிரூபித்து உள்ளது என பிகைன்ட்வுட்ஸ் பாராட்டியது.
# சட்டுவத்தலையன் புழு

**சட்டுவத்தலையன் புழு** (*Bipalium kewense*, "பைப்பாலியம் கெவென்செ") என்பது பார்ப்பதற்கு மிகவும் பளபளப்பாகவும் கறுகறு எனவும் இருக்கும் ஒருவகைப் புழு. இது ஏறத்தாழ 2-3 செ.மீ நீளமும் 2-3 மி.மீ விட்டமும் கொண்ட சிறு புழுவகை. இதன் தலை தட்டையாக அரைவட்ட வடிவில் அமைந்த சட்டுவம் (சட்டாப்பை) போன்ற வடிவில் காணப்படுகின்றது. இப்புழு தென்னிந்தியாவில் காணப்படும் ஒன்று இப்புழு பிற இனத்தைக் கொன்று வாழும் தட்டைப்புழுவினமாகிய தட்டைநிலப்புழு அல்லது சியோப்பிளானிடீ (Geoplanidae) எனப்படும் குடும்பத்தைச் சேர்ந்த புழுவினம். இப்புழுவினம் மண்புழுக்களை உண்ணும். இப்புழுவினம் வட அமெரிக்காவின் தென் மாநிலங்களிலும் காணப்படுகின்றது.
# சட்டுவத்தலையன் புழு

## இனப்பெருக்கம்

பைப்பாலியம் என்னும் பேரினத்தைச் சார்ந்த உயிரினங்கள் இருபாலினத் தன்மையும் கொண்டிருக்கும் (hermaphroditic). குறிப்பாக இந்தச் சட்டுவத்தலையன் புழு பாலுறுப்புத் தொடர்பால் உயிரினப்பெருக்கம் செய்ததற்கான சான்றுகள் இல்லை எனக் கருதப்படுகின்றது. பாலுறவு கொள்ளாமல் துண்டுபட்டு இனப்பெருக்கம் செய்வதாகக் கருதினாலும், பாலுறவால் முட்டையிட்டு இனப்பெருக்கம் நடப்பதற்கான அரைகுறையான சான்றுகள் உள்ளன எனக்கருதப்படுகின்றது. முட்டையிட்டு இனப்பெருக்கம் செய்வது தொடர்புடைய இன்னொருவினமாக இருக்கலாம் என்னும் கருத்தும் உள்ளது .
# ஒன்பதாவது உலகத் தமிழாராய்ச்சி மாநாடு

**ஒன்பதாவது உலகத் தமிழ் ஆராய்ச்சி மாநாடு** 2015 ஆம் ஆண்டு சனவரி 29 முதல் பிப்ரவரி 1 வரை மலேசியத் தலைநகரான கோலாலம்பூரில் நடைபெற்றது. கோலாலம்பூரில் உள்ள மலாயாப் பல்கலைக்கழகத்தில் நடைபெற்ற இந்த மாநாட்டை உலகத் தமிழ் ஆராய்ச்சி நிறுவனம், மலேசிய உலகத் தமிழ் ஆராய்ச்சி நிறுவனம், மலாயாப் பல்கலைக்கழக இந்திய ஆய்வியல் துறை ஆகியவை கூட்டாக ஒழுங்கு செய்திருந்தன. இம்மாநாட்டுக்கான கருப்பொருள் "உலகமயக் காலகட்டத்தில் தமிழாய்வுக்கு வளம் சேர்த்தல்" என்பதாகும்.  
குறிப்பிட்ட கால இடைவெளிகளில் தமிழாராய்ச்சி மாநாடுகளை நடத்தத் திட்டமிட்டிருந்தபோதும், தமிழ்நாடு, தஞ்சாவூரில் 1995 ஆம் ஆண்டு இடம்பெற்ற எட்டாவது மாநாட்டுக்குப் பின்னர் 20 ஆண்டுகள் தமிழாராய்ச்சி மாநாடுகள் நடைபெறவில்லை. இவ்வளவு நீண்ட கால இடைவெளிக்குப் பின்னர் இடம் பெற்ற மாநாடு என்ற வகையிலும் இது முக்கியத்துவம் பெற்றது.
# ஒன்பதாவது உலகத் தமிழாராய்ச்சி மாநாடு

## தொடக்கவிழா

மாநாடு தொடர்பான நிகழ்வுகள் 29 ஆம் தேதி தொடங்கிவிட்டாலும், மாநாடு 30 ஆம் திகதி காலையிலேயே முறைப்படியான தொடக்க விழா இடம்பெற்றது. மலேசியப் பிரதமர் கலந்துகொண்டு மாநாட்டைத் தொடக்கி வைத்தார். மலாயாப் பல்கலைக்கழகத்தின் திவான் துங்கு மண்டபத்தில் இடம்பெற்ற இவ்விழாவில், மலேசியப் பிரதமருடன், சிங்கப்பூரின் சட்டத்துக்கும், கல்விக்குமான மூத்த அமைச்சர் இந்திராணி ராஜா, மலேசியாவின் இரண்டு துணை அமைச்சர்கள், தமிழ்நாடு அரசின் பிரதிநிதி, மலாயாப் பல்கலைக்கழகத் துணை வேந்தர் ஆகியோர் கலந்து கொண்டனர்.
# ஒன்பதாவது உலகத் தமிழாராய்ச்சி மாநாடு

## நிகழ்வுகள்

மாநாட்டின் முக்கிய நிகழ்வாக, சனவரி 30 ஆம் தேதி பிற்பகலிலும், சனவரி 31, பெப்ரவரி 1 ஆகிய தேதிகளில் முற்பகல் பிற்பகல் இரு வேளைகளிலும், 2 ஆம் தேதி முற்பகலிலும் ஆய்வுக் கட்டுரைகள் வாசிக்கப்பட்டன. இந்த அமர்வுகள் ஒரே நேரத்தில் 15 வெவ்வேறு மண்டபங்களில் ஒரே நேரத்தில் இடம் பெற்றன. மொத்தமாக 600க்கும் மேற்பட்ட ஆய்வுக் கட்டுரைகள் வாசிக்கப்பட்டன. இறுதி நாள் தவிர்ந்த ஏனைய நாட்களில் இரவு 8.30 தொடக்கம் 10.00 வரை கலை நிகழ்ச்சிகளும் இடம் பெற்றன.
# ஒன்பதாவது உலகத் தமிழாராய்ச்சி மாநாடு

## பேராளர்கள்

இம்மாநாட்டிற் கலந்து கொள்வதற்காக 2000க்கும் மேற்பட்ட பேராளர்கள் உலகின் பல்வேறு நாடுகளில் இருந்து மலேசியாவுக்கு வந்திருந்தனர். குறிப்பாக, மலேசியா, இந்தியா, சிங்கப்பூர் ஆகிய நாடுகளில் இருந்து ஏராளமானவர்கள் கலந்துகொண்டனர். இவை தவிர, இலங்கை, மொரீசியசு, கனடா, ஆசுத்திரேலியா, நியூசிலாந்து, ஐக்கிய இராச்சியம், செருமனி மற்றும் பல நாடுகளில் இருந்து ஏராளமான தமிழ் அறிஞர்களும், ஆர்வலர்களும் கலந்து கொண்டனர்.
# ஒன்பதாவது உலகத் தமிழாராய்ச்சி மாநாடு

## வெளியீடுகள்

**ஆய்வுச் சுருக்கம்**: மாநாட்டில் வாசிப்பதற்கு ஏற்றுக்கொள்ளப்பட்டுக் குறித்த தேதிக்குள் முழுக் கட்டுரைகள் அனுப்பப்பட்ட, ஆய்வுக் கட்டுரைகளின் சுருக்கங்கள் அனைத்தும் அச்சில் ஒரு தொகுப்பாக வெளியிடப்பட்டிருந்தது. 528 பக்கங்களைக் கொண்ட இந்தத் தொகுப்பு, மாநாட்டில் பங்கேற்கப் பதிவு செய்துகொண்ட அனைவருக்கும் வழங்கப்பட்டது.  
**மாநாட்டுச் சிறப்பு மலர்**: இம்மாநாட்டின் போது இரண்டு சிறப்பு மலர்கள் வெளியிடப்பட்டன.
1. மாநாட்டுப் பதிப்பாசிரியர் குழுவினால் தொகுக்கப்பட்டுக் குமுதம் நிறுவனத்தால் வெளியிடப்பட்ட சிறப்பு மலர். 274 பக்கங்களைக் கொண்ட இச்சிறப்பு மலரில் அறிஞர்களுடைய 42 கட்டுரைகள் உள்ளடங்கி இருந்தன.
1. இரா, மதிவாணன் பதிப்பாசிரியராக இருந்து, முத்தமிழ்ப் பாவலர் மன்றத்தால் வெளியிடப்பட்ட சிறப்பு மலர். இம்மலர், 264 பக்கங்களில், 100 கட்டுரைகளும், 5 கவிதைகளும் இடம்பெற்றிருந்தன.
# ஒன்பதாவது உலகத் தமிழாராய்ச்சி மாநாடு

## நிறைவு விழா

பெப்ரவரி முதலாம் திகதி மதியத்துடன் கட்டுரை வாசிப்புக்கள் அனைத்தும் நிறைவெய்தின. மாலை வேளை நிறைவு நிகழ்ச்சிகள் இடம்பெற்றன. மலேசிய நாட்டின் கல்வி அமைச்சர் கலந்துகொண்டு மாநாட்டை நிறைவு செய்து வைத்தார். இந்நிகழ்வில், மொரீசியசின் முன்னாள் கல்வியமைச்சர் பரசுராமன் கலந்துகொண்டு சிறப்புரை ஆற்றினார்.
# ரேடிசன் புளு உணவகம் சென்னை

**ரேடிசன் புளு** (*Radisson Blue*) என்பது இந்தியாவின் சென்னையில் உள்ள ஓர் ஐந்து நட்சத்திர உணவகம் ஆகும். சென்னை சர்வதேச விமான நிலையத்திலிருந்து இரண்டு கிலோமீட்டர் தொலைவிலுள்ள, மீனம்பாக்கத்தின் ஜிஎஸ்டி சாலையில் இவ்வுணவகம் அமைந்துள்ளது.
# ரேடிசன் புளு உணவகம் சென்னை

## வரலாறு

மாக்னூர் ஹாஸ்பிடலிட்டி லிமிடெட் எனும் நிறுவனத்தினால் இந்த உணவகம் கட்டப்பட்டது. இதன் 75 சதவீத பங்கீடு, எம் ஏ சிதம்பரம் குழுவிடம் உள்ளது. 1999 மார்ச்சு மாதக் கணக்கின்படி, இந்த பங்கீட்டின் மதிப்பு 340 மில்லியன் ரூபாய் ஆகும். இதை ஜி.ஆர். தங்க மாளிகை எனும் நிறுவனம் 2001ஆம் ஆண்டில் வாங்கியது. பின்னர், இதன் பெயர் ‘ரேடிசன் ஜிஆர்டி’ என்று மாற்றம் செய்யப்பட்டது.
# ரேடிசன் புளு உணவகம் சென்னை

## அமைவிடம்

கோடம்பாக்கத்தில் இருந்து 9 கிலோமீட்டர் தொலைவிலும், கிண்டி ரேஸ் கோர்ஸ், தி. நகர் ஆகியவற்றில் இருந்து சுமார் 10 கிலோ மீட்டர் தொலைவிலும் ரேடிசன் புளூ அமைந்துள்ளது. இது சிட்கோ தொழிற்பகுதிக்கும், சென்னை ரேஸ் கிளப்பிற்கும் மிக அருகில் அமைந்துள்ளது. சென்னை சர்வதேச விமான நிலையத்தில் இருந்து சுமார் 9 கி.மீ. தொலைவிலும், சென்னை தொடருந்து நிலையத்தில் இருந்து சுமார் 19 கி.மீ. தொலைவிலும் அமைந்துள்ளது.
# ரேடிசன் புளு உணவகம் சென்னை

## உணவகம்

இந்த ஹோட்டலில் 19 வணிக வகை அறைகள், 24 கிளப் அறைகள், 51 டீலக்ஸ் அறைகள் உட்பட 101 அறைகள் உள்ளன. தங்கியிருக்கும் இடம், உலாவும் இடம், தோட்டப் பார்வைக்கான இடம், நீச்சல் குளம் என அனைத்து இடங்களிலும் உணவகங்கள் உள்ளன. ஹோட்டல் கட்டப்பட்டுள்ள இடத்திற்கு அருகிலுள்ள இடத்தையும் சேர்த்து 30 அறைகள் அதிகமாக கட்டலாம் என்று முதலில் முடிவு செய்யப்பட்டது. இருப்பினும், 2010 ஆம் ஆண்டு, அதிகமாக 70 அறைகள், 150 மக்கள் உணவருந்தும் வகையிலான உணவகம் மற்றும் மருத்து நீருற்று போன்றவை அமைப்பதற்கான திட்டங்கள் வகுக்கப்பட்டன. எக்ஸ்பீடியா இன்சைடர்ஸ் செலக்ட் 2010 இல் தேர்ந்தெடுக்கப்பட்ட ஹோட்டல்களின் வரிசையில் ரேடிசன் ஹோட்டலும் ஒன்று.  
சென்னையிலுள்ள ஹோட்டலைத் தவிர பல நாடுகளிலும், இந்தியாவின் பல மாநிலங்களிலும் ரேடிசன் புளு உணவகங்கள் அமைந்துள்ளன. இவை தவிர இந்தியாவிலும், பிற நாடுகளிலும் புதிய உணவகங்கள் கட்டப்பட்டு வருகின்றன.
# ரேடிசன் புளு உணவகம் சென்னை

## விருதுகள்

செப்டம்பர் 2008 ஆம் ஆண்டு, இந்திய சமையற்கலை கூட்டமைப்பின் சார்பில் (IFCA) சென்னையில் நடைபெற்ற ‘சமையற்கலை சவால் மற்றும் கண்காட்சி – 2008’ இன் சிறந்த பங்கேற்பாளருக்கான ஹோட்டல் விருதினைப் பெற்றது.
# கணபதிபுலே

**கணபதிபுலே** (ஆங்கிலத்தில்; Ganapatipulé மராத்தியில்: गणपतीपुळे) என்பது மகாராட்டிர மாநிலம், இரத்தினகிரி மாவட்டத்தில், கொங்கணி கடற்கரையில் உள்ள ஊர். ரத்னகிரியைச் சுற்றிலும் அழகான ஆலயங்கள் உள்ளன. இவற்றில் ஒன்றுதான் கணபதிபுலேயில் அமைந்திருக்கும் விநாயகர் கோயில். இத்தலம் அஷ்ட விநாயகர்களில் ஐந்தாவதாக உள்ளது.
# கணபதிபுலே

## அமைவிடம்

இது பசுமையான குன்றின் அடிவாரத்தில், கடற்கரையில் அமைந்துள்ளது. இது 300 வீடுகள் அடங்கிய கிராமமாகும். இங்குள்ள கணபதி கோயில் சிவப்பு-வெள்ளை நிறத்தில் உள்ளது
# கணபதிபுலே

## கோயில்

பழைமையான இந்தக் கோயில், பேஷ்வாக்கள் காலத்திலிருந்தே உள்ளது. இக்கோயிலில் உள்ள பிள்ளையார் சுயம்பு என்று கூறப்படுகிறது. கருவறை செங்கல்லாலும், சுண்ணாம்பாலும் கட்டப்பட்டது. பக்கதர்கள் தரிசிக்கும் கூடமானது கொங்கணி பாணியில் ஆனது. இக்கோயிலுக்கு பின்னுள்ள மலையைப் பிள்ளையாரின் சொரூபமமாகப் பக்தர்கள் கருதி மலையை வலம்வருகின்றனர்.
# கணபதிபுலே

## மரபு வரலாறு

முகலாயர் ஆண்ட ஆண்ட காலத்தில், இப்போது கோயிலுள்ள இடத்தில் தாழை வனம் இருந்தது. அங்கே பிடே என்றொரு அந்தணர் இருந்தார். ஒரு சமயம் அவருக்கு வாழ்க்கையில் இக்கட்டான நிலை வந்தது. அந்த வனத்திலேயே உண்ணாமல், தன் துயர் தீரப் பிள்ளையாரை நோக்கித் தவம் இருந்தார். பிள்ளையாரும் அவர் கனவில் தோன்றி, *இந்த மலையே என் நிகர ரூபம் (அரூபம்), நீ உன்னுடைய பூசைகளை நடத்து உன்னுடைய குறைகள் தன்னாலேயே மறையும்* என்றதாகவும், பசு ஒன்று பால் கொடுக்காமல் தற்போது கணபதி சிலை இருக்கும் இடத்தில் வந்து பால் சொரிவது தெரியவந்ததாகவம், இடையன் இந்த அதிசயத்தைக் கூற, அவ்விடத்தில் சுத்தம் செய்ய, கனவில் கண்ட பிள்ளையாரின் சிலை அங்கு இருப்பதைக் கண்டு அங்கே கோயில் கட்டி வழிபட ஆரம்பித்ததாகக் கதை நிலவுகிறது.
# கணபதிபுலே

## கடற்கரை

இங்கு அழகான கடற்கரை உள்ளது. இங்குச் சூரிய உதயமாவதும் மறைவதையும் காணப் பயணிகள் மிகவும் விரும்புவர்.  
- மலையின் உருவில் கணபதி, தி இந்து (தமிழ்), ஆனந்த ஜோதி இணைப்பு, 22. சனவரி 2015.
# விவசாய சூழ்நிலையியல்

**விவசாய சூழ்நிலையியல்** (agroecology) என்பது விவசாய உற்பத்தி முறைமை சார்ந்த சூழ்நிலையியல் நிகழ்முறை தொடர்பான ஒரு துறையாகும். விவசாய சூழ்நிலையியல் முறைமைகளில், சூழ்நிலையியல் கொள்கைகளைக் கவனத்தில் கொள்வது, வேறு முறைகளில் கருத்தில் எடுக்கப்படாத புதிய மேலாண்மை அணுகுமுறைகளைக் கைக்கொள்வதற்கு வழியேற்படுத்துகிறது. துல்லியமற்ற முறையில் பயன்படுத்தப்படும் இச்சொல், ஒரு அறிவியலையோ, ஒரு இயக்கத்தையோ அல்லது ஒரு செயல் முறையையோ குறிக்கக்கூடும்.
# விவசாய சூழ்நிலையியல்

## சூழ்நிலையியல் உத்தி

விவசாயச்சூழ்நிலையியலாளர்கள் வேளாண்மையில் தொழில்நுட்ப உள்ளீடுகளை ஒருமனதாக எதிர்ப்பதில்லை. ஆனால், தொழில்நுட்பங்களை எவ்வாறு, எப்போது இயற்கை, சமூகம், மனிதர் சார்ந்த வளங்களுடன் சேர்த்தோ பயன்படுத்தலாம் என்பது குறித்து மதிப்பீடு செய்கின்றனர். விவசாயச் சூழ்நிலையியல் சூழ்நிலை சார்ந்த அல்லது இடத்துக்கு உகந்த முறையில் விவசாயச் சூழ்நிலையியல் முறைமைகளை ஆய்வு செய்வதை வேண்டிநிற்கிறது. இதனால், விவசாயச் சூழ்நிலை முறைமையின் வெற்றிக்கும், உயரளவான நலத்துக்கும் எல்லாச் சூழ்நிலைகளுக்கும் பொருந்தக்கூடிய ஒரு சமன்பாடோ அல்லது வழிமுறையோ இல்லை என்பதை அது ஏற்றுக்கொள்கிறது. ஆகவே, விவசாயச் சூழ்நிலையியல், பூச்சிகொல்லிகளுக்குப் பதிலாக இயற்கை எதிரிகளைப் பயன்படுத்துதல், அல்லது ஒருபயிர்ச் சாகுபடிக்குப் பதிலாக பல்பயிர்ச் சாகுபடியைக் கைக்கொள்ளுதல் போன்ற குறிப்பிட்ட மேலாண்மை நடைமுறைகளால் வரையறுக்கப்படுவதில்லை.  
பதிலாக, விவசாயச் சூழ்நிலை முறைமைகளின் நான்கு இயல்புகளான உற்பத்தித்திறன், உறுதிப்பாடு, பேண்தகைமை, சமநிலை (equitability) ஆகியவை தொடர்பான பிரச்சினைகளை விவசாயச் சூழ்நிலையியலாளர்கள் ஆய்வு செய்கின்றனர். இவ்வியல்புகளில் ஒன்றையோ சிலவற்றையோ மட்டும் கருத்தில் எடுக்கக்கூடிய துறைகளைப் போலன்றி, விவசாயச் சூழ்நிலையியல், நான்கு இயல்புகளுமே ஒன்றுக்கொன்று தொடர்புள்ளவை என்றும் விவசாயச் சூழ்நிலை முறைமையின் வெற்றிக்கு ஒருங்கிணைந்த பங்களிப்புச் செய்கின்றன என்றும் கொள்கிறது. மேற்காட்டிய இயல்புகள் பல்வேறுபட்ட இடஞ்சார் அளவுத்திட்டங்களில் காணப்படுவதால், விவசாயச் சூழ்நிலையாளர்கள், மரபணு - உயிரினம் - இனத்தொகை - சமுதாயம் - சூழ்நிலைமண்டலம் - நிலத்தோற்றம் - உயிரினவாழிடம், வயல் - பண்ணை - சமூகம் - பிரதேசம் - மாநிலம் - நாடு - கண்டம் - உலகம் போன்ற ஏதாவது ஒரு அளவுத்திட்டத்தில் ஆய்வுகளை நிறுத்திக்கொள்வதில்லை.
# விவசாய சூழ்நிலையியல்

## ஆற்றல்

1. இயற்கை ஆற்றலாக சூரியனும் செயற்கை ஆற்றல்களாக, கால் நடைகள், மனிதர்கள் மற்றும் சேமித்த ஆற்றலாக பெட்ரோல் டீசல் ஆகியவை உள்ளன
# விவசாய சூழ்நிலையியல்

## உணவுச்சங்கிலி

எளிதான நேரியல் அமைப்பு கொண்டது
# விவசாய சூழ்நிலையியல்

## பல்லுயிரின் வேறுபாடு

1. பல் உயிரினப்பெருக்கம் என்பது மிகவும் குறைந்து, மனிதனின் சுயநலதிற்காக தேவையான உயிரிணங்கள் மட்டும் காணப்படுகிறது.
1. இனவேறுபாடு மிகவும் குறைந்து காணப்படுகிறது
1. மரபியல் வேற்றுமை மிகவும் குறைந்து காணப்படுகிறது
# விவசாய சூழ்நிலையியல்

## நிகர உற்பத்தி திறன்

நிகர உற்பத்தி திறன் மிகவும் அதிகமாக உள்ளது
# விவசாய சூழ்நிலையியல்

## மனிதனால் கட்டுப்படுத்தப்படுதல்

முழுக் கட்டுப்பாடு தேவை
# விவசாய சூழ்நிலையியல்

## கனிமச்சுழற்சி

திறந்த சுழற்சியாகும்
# விவசாய சூழ்நிலையியல்

## வாழ்வின வேறுபாடு

எளிய வழாகம்
# விவசாய சூழ்நிலையியல்

## முதிர்வு

முதிராத நிலை (immature), ஆரம்ப தொடர்வரிசையிலானது
# விவசாய சூழ்நிலையியல்

## நிலைபுத்தன்மை

நிலைப்புத்தன்மை (resilence) குறைவு
# விவசாய சூழ்நிலையியல்

## வளர்ச்சி நிலை

ஒத்திசைக்கப்பட்ட பருவ காலம்
# விவசாய சூழ்நிலையியல்

## பரிணாபங்கள்

1. இனப்பெருக்க திட்டகள் மூலமாகவும் மரபணுத்திட்டங்கள் போன்றவற்றின் வளர்ச்சியினால் பரிணாமகள் பெருமளவில் காணப்படுகிறது
# விவசாய சூழ்நிலையியல்

## பூச்சிமருந்துகளின் உபயோகம்

### உணவுச் சங்கிலியில் உருப்பெருக்கம்

1. பலவாறான பூச்சி மருந்துகள் பயன்படுதப்படுகின்றன. பிஎச்சி, டீடீடீ போன்ற கரிம பூச்சி மருந்துகள் பயன்படுததப்பட்டு, உணவுச் சங்கிலியில் பெருமளவு தங்கி பல உபதைகளை எற்படுதுகின்றன.
# விவசாய சூழ்நிலையியல்

## பூச்சிமருந்துகளின் உபயோகம்

### இரண்டாம் நிலை பூச்சிப்பெருக்கம்

1. சில பூச்சிக்கொல்லிகளினால் இரண்டாம் நிலை பூச்சிப்பெருக்கம் ஏற்பட்டு இருக்கிறது. பல சமயக்களில் பூச்சி கள் இரசாயணக்கொல்லிகளுக்கு எதிராக எதிர்ப்புதிறன் பெற்றுவிடுகிறன.
# விவசாய சூழ்நிலையியல்

## சக்திமிக்க அழிக்கமுடியாத களை உருவாக்கம்

மரபணுப்பெருக்க முறையில் உருவாக்கப்பட்ட பயிர்களில் இருந்து மரபணுக்கள் மகரந்தங்கள் வாயிலாக களைகள் மற்றும் பாரம்பரிய இரகத்தில் புகுந்து அந்த இரகத்தை அழிப்பதுடன், எந்த வழியிலும் அழிக்கமுடியாத களைகளையும் (super weed) உருவாக்கியுள்ளது
# விவசாய சூழ்நிலையியல்

## விவசாய வகை

1. மானாவாரி விவசாயம்
1. பாசணமுறை விவசாயம்
# புதுமண்டபம்

**புதுமண்டபம்** அல்லது **வசந்த மண்டபம்**, மதுரை மாநகரில், மீனாட்சி அம்மன் கோயில் சுவாமி சன்னதி எதிரில் அமைந்துள்ளது. மதுரை மன்னர் திருமலை நாயக்கர் 1635இல் ஆண்டு தோறும் கோடைக் காலத்தில் **வசந்த விழா** கொண்டாடுவதற்காக புதுமண்டபத்தைக் கட்டினார். இம்மண்டபம் முற்றிலும்
கல்லினால் கட்டப்பட்டுள்ளது. சிற்பிகளின் உன்னத உளி வேலைப்பாட்டினால் இம்மண்டபத்தின் சிற்பங்கள்
உருவாக்கப்பட்டுள்ளது. தமிழ்நாட்டின் சிற்ப, கட்டடக் கலைத்திறனுக்கு ஓர் எடுத்துக்காட்டாக இம்மண்டபம் விளங்குகிறது.
# புதுமண்டபம்

## அமைப்பு

333 அடி நீளம், 105 அடி அகலம், 25 அடி உயரம் கொண்ட புதுமண்டபத்தில் 4 வரிசைகளில் 125 தூண்கள் உள்ளன. மண்டபத்தின் நடுவில் கல்லால் ஆன வசந்த மண்டப மேடை அமைந்துள்ளது. தூண்களில் பத்திரகாளி, ஊர்த்துவ தாண்டவர், தடாதகை பிராட்டி, மீனாட்சி திருக்கல்யாணம், யாழிகள், குதிரை வீரர்கள், சூரிய சந்திரர்கள், திருவிளையாடல் புராணக் காட்சிகள், அர்த்தநாரீசுவரர், சங்கர நாராயணன், திரிபுராந்தகர், ஏகபாத மூர்த்தி, கஜசம்கார மூர்த்திகளின் சிற்பங்களும், மண்டப நடுவரிசைத் தூண்களில் மன்னர் திருமலை நாயக்கர் உள்ளிட்ட நாயக்க மன்னர்கள் மற்றும் ராணிகளின் அழகிய சிற்பங்கள் செதுக்கப்பட்டுள்ளன.இம்மண்டபத்தின் நடுவில் நாயக்க மன்னர்களின் உருவச்சிலைகள் அவர்களது மனைவியருடன் இயற்கையான தோற்றத்தைக் கொண்டுள்ளது.  
புதுமண்டபத்தின் கிழக்கில் முழுமை பெறாத இராயகோபுரமும், எழுகடல் தெருவும் அமைந்துள்ளது.
# புதுமண்டபம்

## வசந்த விழா

சித்திரை மாத வசந்த உற்சவம் எனும் இளவேனிற்கால திருவிழாவின் போது, புதுமண்டபத்தின் நடுவில் உள்ள கல் மேடையில் மீனாட்சி அம்மனுடன் சுந்தரேஸ்வரர் எழுந்தருளி பக்தர்களுக்குக் காட்சி தருகிறார். மார்கழிமாதம் புதுமண்டபத்திற்கு மீனாட்சியம்மன் மட்டும் எண்ணெய்காப்பு உற்சவத்திற்கு எழுந்தருளுகிறார்.
# புதுமண்டபம்

## பொலிவிழந்த புதுமண்டபம்

கள்ளழகர் வேடத்திற்கு ஆடைகள் தைக்கும் தையல் கலைஞர்கள்]]
370 ஆண்டுகள் பழமையும், கலைநயமிக்கதுமான புதுமண்டபம் தற்போது பொலிவிழந்து, மண்டபத்தின் தென்பகுதியில் பாத்திரக் கடைகளும், வடபகுதியில் புத்தகக் கடைகளும், பிற பகுதிகளில் ஆடைகள் தைக்கும் தையற்கலைஞர் கடைகளும் காணப்பட்டன. தற்போது அங்கிருந்த கடைகள் குன்னத்தூர் சத்திரத்தில் செயல்பட்டுவருகிறது.
# புதுமண்டபம்

## இதனையும் காண்க

- இராயகோபுரம்
- எழுகடல் தெரு
# மூன்றாம் வீர வல்லாளன்

**மூன்றாம் வீர வல்லாளன்** (ஆட்சிக்காலம் 1291-1343) என்பவன் போசாளர்களில் கடைசி மாமன்னனாவான். இவனது ஆட்சியின்போது நாட்டின் வடக்கு, தெற்கு கிளைகள் ஒருங்கிணைக்கப்பட்டு, (இது தற்கால கர்நாடகம் மற்றும் தமிழ்நாட்டின் வடக்குப் பகுதி) அலேபேடுவில் (அல்லது துவாரகாசமுத்திரம்) இருந்து ஆட்சிசெய்யப்பட்டது. இவனது ஆட்சியின்போது, பல போர்களைத் தேவகிரி யாதவர்கள் , மதுரை பாண்டியர்களுடனும், தென்னிந்திய சிற்றரசர்களுக்கு எதிராகவும் நடத்தினான்.  
கி.பி.1343 இல் இவனது மரணத்துக்குப் பின், தென் இந்தியாவில் ஒரு புதிய இந்து மதப் பேரரசாக விஜயநகரப் பேரரசு தோன்றி வளர்ந்தது.
# மூன்றாம் வீர வல்லாளன்

## பாண்டிய மற்றும் யாதவ விவகாரங்கள்

கி.பி.1303 இல், மூன்றாம் வீர வல்லாளன் தனக்கு அடங்காமல் இருந்த துளு நாட்டு அளுப்பர்களை அடக்கினான். யாதவர்களை ஒடுக்க அவர்கள்மீது கி.பி.1305 இல் படையெடுத்து ஹொல்லல்கெரேயிலிருந்து அவர்களை லக்குண்டி என்ற இடம்வரை பின்வாங்கச் செய்தான்.  
தமிழ்நாட்டில் ஆட்சியைக் கைப்பற்ற வீர பாண்டியனுக்கும், சுந்தர பாண்டியனுக்கும் நடந்த போட்டியில் சுந்தர பாண்டியனை ஆதரித்து அவனை அரசனாக்கி தனது ஆதிக்கத்தைத் தமிழகத்தில் நிலைநிறுத்திக் கொண்டான்.  
தில்லி சுல்தான் அலாவுதீன் கில்சியின் ஆணையின்படி மாலிக் கபூர் தென்னிந்தியாமீது படையெடுத்து வந்தான். 1311ல் போசாள நாட்டின் துவார சமுத்திரத்தை (அலேபீடு) முற்றுகையிட்டான். ஆனால் வீரவல்லாளன் மாலிக் கபூரின் பெரும்படைகளுக்கு அஞ்சிப் போரிடாது, மாலிக் கபூருடன் ஒரு சமாதான ஒப்பந்தம் செய்து கொண்டார். அதன்படி துவார சமுத்திர அரசின் கருவூலத்தில் இருந்த அனைத்துச் செல்வங்களையும் மாலிக் கபூர் கைப்பற்றினான். மேலும் போசாள நாடு, தில்லி சுல்தானகத்திற்கு அடங்கி, ஆண்டுதோறும் பெருந்தொகை கப்பம் செலுத்த வேண்டும் என்று உடன்படிக்கை ஏற்பட்டது.
# மூன்றாம் வீர வல்லாளன்

## தில்லியிலிருந்து படையெடுப்பு

கி.பி.1318இல் தேவகிரி தில்லி சுல்தானால் ஆக்கிரமிக்கப்பட்டதன் மூலம், யாதவ ராஜ்யம் முற்றிலும் அழிந்து விட்டது. அங்குத் தில்லி சுல்தான் முஹம்மது பின் துக்ளக் ஆட்சி நடந்து வந்தது. மூன்றாம் வீர வல்லாளன் தில்லிக்குத் திரை செலுத்த மறுத்துத் தனது முந்தைய ஒப்பந்தத்திலிருந்து விலகினான். இதனால் முஹம்மது பின் துக்ளக் கி.பி.1327 தெற்கில் மீண்டும் ஒரு படையை அனுப்பினான் அலேபீடுவை இரண்டாவது முறையாகத் தில்லி படைகள் கொள்ளையிட்டன. இதனால் மூன்றாம் வீர வல்லாளன் பின்வாங்கிச் சென்று திருவண்ணாமலையிலிருந்து தனது எதிர்ப்பைத் தொடர்ந்தான். கி.பி.1336 வாக்கில் தென்னிந்தியாவின் போசாளர்களைத்தவிர அனைத்து இந்து அரசுகளும் தில்லியால் தோற்கடிக்கப்பட்டு பெரும்பாலான பகுதிகள் தில்லி சுல்தானகத்தால் இணைத்துக் கொள்ளப்பட்டது. மதுரையும் சுல்தான் ஆட்சியில் கி.பி.1335-6 காலகட்டத்தில் இருந்தது. சுல்தானியர்கள் படையெடுப்பை எதிர்கொள்ளும் நோக்கத்துடன், மூன்றாம் வீர வல்லாளன் துங்கபத்ரை ஆற்றங்கரையில் ஹொசபட்டணா எனும் இரண்டாவது தலைநகரை நிறுவினான். இதுவே பின்னர் வந்த விஜயநகரம் என்ற பெயருடன் விஜயநகர பேரரசின் தலைநகரமாக விளங்கியது. கி.பி.1342-3 இல், போசாளர்களின் வருங்காலத்தை முடிவுசெய்யும் வகையில் கடுமையான போர் மூன்றாம் வீர வல்லாளனுக்கும் மதுரை சுல்தானகத்தின் சுல்தான் கியாஸ்-உத்-தின் ஆகியோருக்கு இடையில் நடைபெற்றது. முதலில் வெற்றி அடைந்தாலும் பின்னர் கண்ணனூர் கொப்பம் கோட்டையின் முற்றுகையின் கிபி 1343 போது வீர வல்லாளன் சுல்தானின் படைகளால் சிறைபிடிக்கப்பட்டான். இதன்பிறகு வல்லாலனைக் கொன்று, வைக்கோல் அடைக்கப்பட்ட அவனது உடலை மதுரை கோட்டை சுவர்களில் காட்சிக்கு வைத்தனர். போசாள மன்னன் வீர வள்ளாளன் சுல்தான்களால் கொல்லப்பட்டதால் அவரது மகன் நான்காம் வீர வல்லாளனுடன் போசாளர்களின் ஆட்சி கி.பி.1346யுடன் முடிவுக்கு வந்தது.
# மூன்றாம் வீர வல்லாளன்

## படைத்தலைவன்

மாதப்ப தண்டநாயக்கன் மூன்றாம் வீர வல்லாளனின் படைத்தலைவனாக இருந்தவன்.மாதப்ப தண்டநாயக்கன், மூன்றாம் வீரவல்லாளன் காலத்தில் டணாயக்கன் கோட்டையை நிறுவினான். மூன்றாம் நரசிம்மன் (கி.பி. 1263-1292) தன் ஆட்சிக்காலத்தில் தன் தந்தை பெயரால் சோமேசுவரன் கோவிலைக்கட்டினான்.பவானிசாகர் அணைப்பகுதியில் மூழ்கிப்போன கோயில்களுள் இக்கோயிலும் ஒன்று எனக்கருதலாம். ஏனெனில், சோமேசுவரர் கோயில் என்னும் பெயருடைய கோயில் நீரில் மூழ்கிய செய்தி பவானிசாகர் அணைப்பகுதிக் கோயிலில் பொறிக்கப்பட்டுள்ளது. இச்செய்தியின் அடிப்படையில், டணாயக்கன் கோட்டையை மாதப்ப தண்டநாயக்கன் கட்டும்போதே அப்பகுதியில் சோமேசுவரர் கோயில் இருந்துள்ளது என்பது பெறப்படுகிறது.
# மூன்றாம் வீர வல்லாளன்

## புதினம்

மதுரை சுல்தான்களுக்கும் மூன்றாம் வீர வல்லாலனுக்கும் நிகழ்ந்த போரை மையமாகக் கொண்டு ஸ்ரீவேணுகோபாலன் திருவரங்கன் உலா என்ற புதினத்தை எழுதியுள்ளார்.  
- Chopra, P.N.; Ravindran, T.K.; Subrahmanian, N (2003) [2003]. History of South India (Ancient, Medieval and Modern) Part 1. New Delhi: Chand Publications. .
- Kamath, Suryanath U. (2001) [1980]. A concise history of Karnataka: from pre-historic times to the present. Bangalore: Jupiter books. LCCN 80905179. OCLC 7796041.
- Sen, Sailendra Nath (1999) [1999]. Ancient Indian History and Civilization-Part1. New Age Publishers. .
- Sastri, K.A. Nilakanta (2002) [1955]. A history of South India from prehistoric times to the fall of Vijayanagar. New Delhi: Indian Branch, Oxford University Press. .
- Keay, John (2000) [2000]. India: A History. New York: Grove Publications. .
# முக்குறுணி விநாயகர்

**முக்குறுணி விநாயகர்** மீனாட்சி அம்மன் சன்னதியிலிருந்து, சுவாமி சன்னதிக்குச் செல்லும் வழியில் 8 அடி உயரத்தில் காட்சி தருகிறார்..ஒரு குறுணி என்பது 6 படி. இவ்விநாயகருக்கு 3 குறுணி, அதாவது 18 படி பச்சரிசி மாவால் ஆன கொழுக்கட்டை, விநாயகர் சதுர்த்தி நாளன்று இவ்விநாயகருக்குப் படைக்கப்படுகிறது. எனவே இவ்விநாயகருக்கு முக்குறுணி விநாயகர் என்ற பெயர் நிலைத்துவிட்டது.  
மதுரை மன்னரான திருமலை நாயக்கர், வண்டியூரில் தெப்பக்குளம் வெட்டும் போது, கண்டெடுக்கப்பட்ட இவ்விநாயகரை மீனாட்சியம்மன் கோயிலில் வைத்து வழிபட்டனர்.  
முக்குறுணி விநாயகர் முன்புள்ள நிலை விளக்குகளில் திருமலை நாயக்கரின் உருவமும், அவரது குடும்பத்தினரின் உருவங்களும் உள்ளன.
# நாயாறு கடற்காயல்

**நாயாறு கடற்காயல்** என்பது இலங்கையின் வடமேற்குப் பகுதியான முல்லைத்தீவு மாவட்டத்தில் அமைந்துள்ள ஒரு கயவாய் கடற்காயல் ஆகும். இந்தக் கடற்காயலுக்கு முல்லைத்தீவு மாவட்டத்தில் உற்பத்தியாகும் நாயாறு உட்பட பல சிறு ஆறுகளில் இருந்து நீர் வருகின்றது. இந்த கடற்காயலின் நீர் உவர் நீர் ஆகும். நாயாறு கடற்காயற் பகுதி தென்னை, பனை மரங்களினாலும், அடர்ந்த காடுகளினாலும் சூழப்பட்டுள்ளது. இந்த நிலம் இறால் மீன்பிடிப்புக்காகவும், நெல் பயிரிடுவதற்காகவும் பயன்படுத்தப்படுகின்றது. இக்கடற்காயலில் அலையாத்திக் காடும், கடற்புல் பாத்திகளும் காணப்படுகின்றன. இங்குள்ள பகுதிகளுக்கு நீள் சிறகு கடற்பறவை, வாத்து, ஆலா போன்ற நீர்ப்பறவைகள் உட்பட மேலும் பலவகைக் கடற்கரைப் பறவைகளும் ஏராளமாக வருகின்றன.
# மரியா பெல்லோ

**மரியா பெல்லோ** (*Maria Bello*, பிறப்பு: ஏப்ரல் 18, 1967) ஒரு அமெரிக்க நாட்டு நடிகை, எழுத்தாளர் மற்றும் தயாரிப்பாளர் ஆவார். இவர் மெக்பார்லான்ட், அமெரிக்கா போன்ற பல திரைப்படங்களில் நடித்துள்ளார். இவர் சில தொலைக்காட்சி தொடர்களிலும் நடித்துள்ளார் என்பது குறிப்பிடத்தக்கது.
# மோர்கன் சயலோர்

**மோர்கன் சயலோர்** (*Morgan Saylor*, பிறப்பு: அக்டோபர் 1994 ) ஒரு அமெரிக்க நாட்டு நடிகை ஆவார். இவர் மெக்பார்லான்ட், அமெரிக்கா போன்ற சில திரைப்படங்களில் நடித்துள்ளார். இவர் 2011ஆம் ஆண்டு முதல் 2013ஆம் ஆண்டு வரை ஹோம் லாண்ட் என்ற தொலைக்காட்சி தொடரில்நடித்துள்ளார்.
# கஜூரி

**கஜூரி** என்னும் ஊர், கர்நாடகத்தின் குல்பர்கா மாவட்டத்தில் உள்ளது. இது ஆளந்தா வட்டத்துக்கு உட்பட்டது.
# கஜூரி

## வழிபாட்டுத் தலங்கள்

:இந்து சமயம்
- சங்கமேஸ்வரர் கோயில்
- ஹணமந்தர் கோயில்
- மகாலட்சுமி கோயில்
# கஜூரி

## அரசியல்

இது ஆளந்தா சட்டமன்றத் தொகுதிக்கும் குல்பர்கா மக்களவைத் தொகுதிக்கும் உட்பட்டது.
# லீசெ பான்சே தெ பாண்டிச்சேரி

***லீசெ பான்சே தெ பாண்டிச்சேரி*** (*Lycée français de Pondichéry*, தமிழாக்கம்:*பாண்டிச்சேரி பிரான்சிய மேனிலைப்பள்ளி*) இந்திய ஒன்றியப் பகுதி புதுச்சேரியின் தலைநகர் புதுச்சேரியில் அமைந்துள்ள பிரான்சிய பன்னாட்டு பள்ளிக்கூடம் ஆகும்.  
இது ஆசியக் கண்டத்திலேயே மிகவும் தொன்மையான பன்னாட்டு பிரான்சிய பன்னாட்டுப் பள்ளிக்கூடம் ஆகும். பிரான்சிற்கு வெளியே அமைந்துள்ள மிகவும் முதன்மையான பிரான்சிய மேனிலைப்பள்ளிகளில் (*lycée français*) ஒன்றாகும். இங்கு தொடக்கநிலைக்கு முந்தைய வகுப்புகளிலிருந்து *லீசெ* (மேனிலைப்பள்ளி) வகுப்புகள் வரையிலான கல்வித்திட்டம் வழங்கப்படுகின்றது.  
இந்த மேனிலைப்பள்ளி 1826ஆம் ஆண்டில் அக்டோபர் 26 அன்று அன்றைய பிரெஞ்சு இந்தியாவின் புதுச்சேரி தலைமை ஆளுநர் யூழேன் பனோனால் *காலேஜ் ரோயல்* (இடைநிலைப் பள்ளி) என நிறுவப்பட்டது. 1972இல் மேனிலைப்பள்ளியாக (லீசெ) தரமுயர்த்தப்பட்டது.  
இந்த மேனிலைப்பள்ளி ரேன் பல்கலைக்கழகத்துடன் இணைக்கப்பட்டுள்ளது. இதில் ஏறத்தாழ 1,400 மாணவர்கள் படித்து வருகின்றனர்.  
பாண்டிச்சேரி பிரெஞ்சு நிறுவனம் இந்த மேனிலைப்பள்ளி ஆசிரியர்களுக்கு பயிற்சு வகுப்புக்களை நடத்தி வருகின்றது.  
2014இல் பியூட்சர் பவுண்டேசன் பள்ளியுடன் இந்த மேனிலைப்பள்ளி மாணவர் பரிமாற்றத்திற்கு புரிந்துணர்வு ஒப்பந்தம் கையெழுத்திட்டுள்ளது.
# நியாலாஸ்

**ஞாலாசு** (ஆங்கிலம், மலாய் மொழி: <big>***Nyalas***</big>) என்பது மலேசியா, மலாக்கா, சாசின் மாவட்டத்தில் அமைந்துள்ள ஒரு நகரமாகும். மலாக்கா மாநிலத்தின், வடகிழக்கு எல்லையில் அமைந்துள்ள இந்த நகரம், நெகிரி செம்பிலான் மாநிலத்தின் தம்பின் நகருக்கு மிக அருகிலும் இருக்கிறது.  
சாசின் நகரத்தில் இருந்து 35 கி.மீ. தொலைவில் இருக்கும் ஞாலாசு நகருக்குப் போகும் வழியில், சிம்பாங் பெக்கோ, அசகான் நகரங்களையும் தாண்டிச் செல்ல வேண்டும். இந்த நகரைச் சுற்றிலும் நிறைய ரப்பர் தோட்டங்கள், செம்பனைத் தோட்டங்கள், காபி தோட்டங்கள் இருக்கின்றன.  
ஞாலாசு நகருக்கு அருகில் இருக்கும் பெக்கோ, சின் சின், கீசாங், சாசின் போன்ற நகரங்களில் ஈயம் இருப்பது கண்டுபிடிக்கப் பட்டதும், அந்தப் பகுதிகளில் சீனர்கள் குடியேறினார்கள்.
# நியாலாஸ்

## கூட்டரசு நில மேம்பாட்டுத் திட்டம்

1920-களில் பிரித்தானியர்களுக்குச் சொந்தமாக, பல ரப்பர் தோட்டங்கள் திறக்கப் பட்டன. அந்த ரப்பர் தோட்டங்களில் வேலை செய்வதற்கு, தென் இந்தியாவில் இருந்து தமிழர்கள், ஒப்பந்த முறையில் கொண்டு வரப்பட்டனர்.  
இந்த நகருக்கு தெற்கே, புக்கிட் சிங்கி எனும் இடத்தில் கூட்டரசு நில மேம்பாட்டுத் திட்டம் *(Federal Land Development Authority - Bukit Senggeh)* திட்டம் அமைந்து உள்ளது. 60 குடும்பங்களுக்குச் சொந்தமாக ரப்பர் தோட்டங்கள் உள்ளன. ஐந்து தமிழர்க் குடும்பங்கள், நிலச் சொந்தக்கரார்களாக உள்ளன.  
மலேசியாவில் புகழ்பெற்ற லேடாங் மலை இந்த நகரத்திற்கு மிக அருகில் தான் இருக்கிறது. ஞாலாசு ஒரு பீடபூமியில் அமைந்து இருப்பதால், அங்கு இருந்து லேடாங் மலை மிகத் தெளிவாகக் காட்சியளிக்கும்.
# நியாலாஸ்

## அருகிலுள்ள நகரங்கள்

- சிலாண்டார்
- சிம்பாங் பெக்கோ
- ஆயர் கூனிங்
- ஜுஸ்
# அப்துல்லா இப்னு அப்துல் அசீஸ்

**சவூதி அரேபியாவின் அப்துல்லா இப்னு அப்துல் அசீஸ்** (1 ஆகத்து 1924 - 23 சனவரி 2015) சவூதி அரேபியாவின் அரசராக 2005 ல் இருந்து 2015 வரை இருந்தவர்.
# அப்துல்லா இப்னு அப்துல் அசீஸ்

## வாழ்க்கை

### இளமைக் காலம்

அப்துல்லா ஆகஸ்ட் 1 ஆம் தேதி, 1924 ஆம் ஆண்டில் ரியாத்தில் பிறந்தார். இவர் மன்னர் அப்துல்அஜீஸின் பத்தாவது மனைவியின் முதல் மகன் ஆவார்.
# அப்துல்லா இப்னு அப்துல் அசீஸ்

## வாழ்க்கை

### தேசிய பாதுகாப்புப் படை தளபதி பொறுப்பில்

1963 ம் ஆண்டில், அப்துல்லா, சவுதி தேசிய பாதுகாப்புப் படை தளபதியாகப் பொறுப்பேற்றார். இப்பதவி இவருக்கு ஹவுஸ் ஆப் செளத் எனப்படும் அரச குடும்பத்தில் பங்கு பெற வாய்ப்பளித்தது.
# அப்துல்லா இப்னு அப்துல் அசீஸ்

## வாழ்க்கை

### மறைவு

அப்துல்லா உடல் நலக் குறைவு காரணமாக 2015 சனவரி 23 வெள்ளிக்கிழமை அதிகாலை 1 மணிக்கு (சவூதி நேரப்படி) காலமானார்.
# வெளியேற்றக் கழிவு வளி

**வெளியேற்ற கழிவு வளி** (*exhaust gas* அல்லது *flue gas*) என்பது இயற்கை எரிவளி, பெட்ரோல், டீசல், எரிநெய் அல்லது நிலக்கரி போன்ற எரிபொருட்களை தகனம் செய்யும்பொழுது வெளியேற்றப்படும் வாயுக் கழிவுகளாகும். இதனை வாகனப் புகை, விசைப்பொறிப் புகை என்றும் அழைக்கப்படுகிறது. இது விசைப்பொறியின் வகைக்கேற்ப புகைபோக்கித் தொகுதி போன்ற வெவ்வேறு கழிவு வளி குழாய்கள் வழியே வெளியேற்றப்படுகிறது.  
மோட்டார் வாகனங்கள் வெளிவிடும் கழிவுகள் வளி மாசடைதலுக்கும், பெரும் நகரங்களில் நச்சுக்காற்று உருவாவதற்கும் முக்கிய காரணிகளாகும். ஐக்கிய அமெரிக்காவில் மட்டும் ஆண்டொன்றுக்கு 53,000 பேர் இறப்பதற்கு முக்கிய காரணமாக இருப்பது மோட்டார் வாகனங்களின் கழிவு வளியாகும் என 2013 இல் மாசாச்சூசெட்சு தொழில்நுட்பக் கழகம் நடத்திய ஓர் ஆய்வில் தெரியவந்துள்ளது. ஐக்கிய இராச்சியத்தில் போக்குவரத்து நெரிசல் காரணமாக வெளிவிடப்படும் வளி ஆண்டொன்றுக்கு 5,000 பேர் வரையில் இறப்பிற்குக் காரணம் என இதே பல்கலைக்கழகத்தால் நடத்தப்பட்ட மற்றுமோர் ஆய்வு தெரிவிக்கின்றது.
# ஆனந்தி (நடிகை)

**ஆனந்தி** ஒரு இந்தியத் திரைப்பட நடிகை ஆவார். 2012 ஆவது ஆண்டில் பஸ் ஸ்டாப் என்னும் தெலுங்குத் திரைப்படத்தில் அறிமுகமானார். வெற்றிமாறன் தயாரிப்பில் வெளியான பொறியாளன் என்ற திரைப்படத்தில் நடித்ததன் மூலம் தமிழ் திரையுலகில் அறிமுகமானார். பின்னர் பிரபு சாலமனின் கயல் என்ற வெற்றித் திரைப்படத்தில் சிறப்பான நடிப்பை வெளிப்படுத்தி, தமிழ்த் திரையுலகில் உள்ள வளர்ந்துவரும் நடிகைகளில் ஒருவராக விளங்குகிறார்.
# ஆனந்தி (நடிகை)

## நடித்த திரைப்படங்கள்

| **ஆண்டு** | **திரைப்படம்** | **கதாப்பாத்திரம்** | **மொழி** | **குறிப்புகள்** |
| --- | --- | --- | --- | --- |
| 2012 | *பஸ் ஸ்டாப்* | சீமா | தெலுங்கு |  |
| 2013 | *பிரியத்தமா நீவசட குசலமா* | பிரீத்தி | தெலுங்கு |  |
| 2014 | *கிரீன் சிக்னல்* | ஜெஸ்ஸி | தெலுங்கு |  |
| *பொறியாளன்* | சாந்தி | தமிழ் |  |  |
| *கயல்* | கயல்விழி | தமிழ் |  |  |
| 2015 | *விசாரணை* | தமிழ் |  |  |
| *சண்டி வீரன்* | தமிழ் |  |  |  |
| *திரிஷா இல்லனா நயன்தாரா* | ரம்யா | தமிழ் |  |  |
| 2016 | *எனக்கு இன்னொரு பேரு இருக்கு* | ஹேமா | தமிழ் |  |
| *கடவுள் இருக்கான் குமாரு* | நான்சி | தமிழ் |  |  |
| 2017 | *ரூபாய்* | பொன்னி | தமிழ் |  |
| 2018 | *மன்னர் வகையறா* | இளையராணி | தமிழ் |  |
| *பரியேறும் பெருமாள்* | ஜோதி மகாலக்ஷ்மி | தமிழ் |  |  |
# ஆனந்தி (நடிகை)

## சொந்த வாழ்க்கை

7 சனவரி 2021 அன்று தெலுங்கானா மாநிலத்திலுள்ள வாரங்கலில் சாக்ரடிஸ் என்பவரை திருமணம் செய்து கொண்டார். தற்பொழுது அவருக்கு ஒரு மகன் உள்ளார்.
# ஸ்காட் கெல்லி

**ஸ்காட் கெல்லி** (Scott Joseph Kelly, பிறப்பு: பிப்ரவரி 21, 1964) அமெரிக்காவைச் சேர்ந்த விண்வெளி வீரர் ஆவார். இவர் அமெரிக்கக் கடற்படையிலிருந்து ஓய்வு பெற்ற பொறியாளர் ஆவார். இவரது சகோதரர் *மார்க் கெல்லி*யும் விண்வெளி வீரர் ஆவார். *ஸ்காட் கெல்லி* இதற்கு முன்னர் அனைத்துலக விண்வெளி நிலையத்தில் தங்கியிருந்து ஆய்வுகள் நடத்தியுள்ளார். அதை வழிநடத்தியும் உள்ளார். இவர் 2015 ஆம் ஆண்டு மார்ச் மாதம் முதல், ஒரு வருட காலத்துக்கு ஆராய்ச்சிக்காக அனைத்துலக விண்வெளி நிலையத்தில் தங்கியிருக்க அனுப்பப்படவுள்ளார்.
# இரா. மதிவாணன்

**பேராசிரியர். இரா. மதிவாணன்** (பிறப்பு: சூலை 1, 1936) சிந்துவெளி எழுத்தாய்வு அறிஞர் ஆவார். இவர் கல்வெட்டு எழுத்தாய்வாளரும், சொற்பிறப்பியல் எழுத்தாளரும் ஆவார். இவர் வரலாற்று ஒளிஞாயிறு என்னும் விருது பெற்றவர்.
# இரா. மதிவாணன்

## வாழ்க்கைக் குறிப்பு

இவர் 1936 ஆண்டின் சூலை முதலாம் நாளில் தருமபுரி - உகுநீர்க்கல் ( ஒகேனக்கல்) சாலையிலுள்ள பென்னாகரத்தில் பிறந்தார்.
திருப்பனந்தாள் செந்தமிழ்க் கல்லூரியில் பயின்று புலவர் பட்டமும், சென்னைப் பல்கலைக்கழகத்தில் முதுநிலை, முனைவர் ஆய்வுப்பட்டங்களும் பெற்றவர். சேலம் அரசினர் கல்லூரியில் பணியாற்றினார்.
# இரா. மதிவாணன்

## தொழில்முறை வாழ்க்கை

மொழிஞாயிறு ஞா. தேவநேயப் பாவாணரை இயக்குநராகக் கொண்ட செந்தமிழ்ச் சொற்பிறப்பியல் அகர முதலித்திட்டத்தில் பணியாற்றி ஆராய்ச்சித்திறன் பெற்றவர், அவருடன் பணியாற்றிய பெருமைக்கு உரியவர். பாவாணருக்குப் பின்னர் அகர முதலித்திட்டத்தில் இயக்குநராகித் திறமுடன் பல மடலங்களை உருவாக்கினார், சொற்பிறப்பியல் அகர முதலியின் 6 தொகுதிகளை வெளியிட்டார்.
சிந்துவெளி நாகரிகத்தைப் பற்றிய ஆய்விலும், எழுத்தாய்விலும் உலகப்புகழ் பெற்றவர், நாற்பதுக்கும் மேற்பட்ட நூல்களை இயற்றியவர். நூற்றுக்கும் மேற்பட்ட ஆய்வுக் கட்டுரைகளையும் வெளியிட்டவர். வடநாடு முழுவதும், மலேசியா, சிங்கப்பூர், கனடா, ஐக்கிய அமெரிக்கா போன்ற பல பகுதிகளில் சொற்பிறப்பியல் மொழி ஆய்வுக்காகப் பயணம் செய்தவர்..
# இரா. மதிவாணன்

## ஆய்வு

இவர் தமிழறிவு, சிந்துவெளி எழுத்தாராய்ச்சி, மொழியியல், சொற்பிறப்பியல், தொன்மை நாகரிக ஆராய்ச்சி, இலக்கியம், இலக்கணம்,
மொழிபெயர்ப்பு, கல்வெட்டு, பாறை ஓவிய எழுத்துகள் போன்ற பல துறைகளிலும் சிறந்த ஆய்வாளர் எனப் பெயர் பெற்றவர். மேற்கண்ட துறைகளில் அரிய ஆராய்ச்சி நூல்களை வெளியிட்டவர்...
# இரா. மதிவாணன்

## விருதுகளும் பரிசுகளும் பராட்டுகளும்

- 1956ஆம் ஆண்டில் திருக்குறளின் 1330 குறளையும் முழுமையாக ஒப்பித்ததற்காகத் திருப்பனந்தாள் செந்தமிழ்க் கல்லூரி முதற் பரிசு வழங்கியது.
- 1992ஆம் ஆண்டில் தமிழக அரசின் ‘திருக்குறள் நெறிபரப்பு மையம்’ ‘ திருக்குறள் செம்மல்’ என்னும் விருது வழங்கியது.
- ‘இலெமூரியா முதல் அரப்பா வரை’ என்னும் நூலுக்குச் சென்னை கிறித்துவ இலக்கிய கழகம் (CLS) முதற்பரிசு வழங்கியது.(1977).
- வங்கிக் கலைச்சொல் அகராதி பதிப்புக் குழுவில் பணியாற்றியதற்காகப் பாரத மாநில வங்கி பாராட்டுச் சான்றிதழ் வழங்கியது.
- 1981ஆம் ஆண்டில் மதுரையில் நடைபெற்ற ஐந்தாம் உலகத் தமிழ் மாநாட்டில் குமரிக்கண்டம் என்னும் வரலாற்றுக் குறும்படம் திரையிடப்பட்டது. இது இவருடைய ‘இலெமூரியா முதல் அரப்பா வரை’ என்னும் நூலை அடிப்படையாகக் கொண்டதாலும், திரைப்பட உருவாக்கத்திற்கு இயக்குநர் ப.நீலகண்டனாருடன் உடனிருந்து பணியாற்றியதற்காகவும், தமிழ்நாட்டு முதலமைச்சரின் பாராட்டும் தஞ்சாவூர் கலைத்தட்டும் வழங்கப்பட்டன.
- மலேசியத் தமிழ்க் குயில் முனைவர் கா.கலியபெருமாள் அவர்கள் தம் சொந்தச் செலவில் மலேசியா, சிங்கப்பூர் நாடுகளில் சிறப்பு சொற்பொழிவுக்கு அழைத்துச் சென்றார். மலேசியாவின் அனைத்துப் பகுதிகளிலும் தாமும் உடனிருந்து, இவரது பேச்சுகளுக்கு ஏற்பாடு செய்தார். ஈப்போவிலுள்ள பாவாணர் தமிழ்மன்றமும் வள்ளலார் ஒளிநெறி மன்றமும் இணைந்து ‘’தமிழ்ஞாயிறு’’ என்னும் விருது அளித்தன. பாரிட்டு புந்தர் தமிழ்மன்றம் ‘’வரலாற்று ஒளிஞாயிறு’’ எனப் பாராட்டி சிறப்பித்தது.
- 2002 ஆம் ஆண்டில் சிகாகோவிலுள்ள அமெரிக்கத் தமிழ்ச்சங்கப் பேரவை, பாவாணர் நூற்றாண்டு விழாவை முன்னிட்டுத் சிறப்புச் சொற்பொழிவுக்கு அழைத்தது. 'சிந்துவெளி முத்திரைகளில் உள்ள எழுத்து தமிழே' என்றும், *தென்னாட்டிலிருந்து சிந்து வெளி நாகரிகம் வடநாட்டிலும் பாகித்தானத்திலும் ஆபகானித்தானத்திலும் பரவியது. சிந்துவெளி எழுத்துகள் இந்தியப் பிற மாநில ஒதுக்குப் புறங்களிலும் தென்னாட்டு மக்களின் அன்றாட வாழ்விலும் புழக்கத்தில் உள்ளன. மலைக்குகைகளிலும் பாறை ஓவியங்களிலும் சிந்துவெளி எழுத்துகள் தென்னாட்டில் உள்ளன* எனும் உண்மைகளை தன் ஆங்கில நூல்கள் வெளிப்படுத்தியதால் ‘’ பேருண்மையாளர்’’ என்னும் பட்டயமும் விருதும் வழங்கிச் சிறப்பித்தது. அட்டுலாண்டா, பிளோரிடா, கலிபோர்நியா, தமிழ் மன்றங்களும் பாராட்டிப் பெருமைப்படுத்தின.
- 2022ஆம் ஆண்டுக்கான தேவநேயப் பாவாணர் விருதைப் பெற்றார்
# இரா. மதிவாணன்

## இயற்றிய நூல்கள்

1. குளிர்காவிரி-1969
1. எல்லைப்போர் வில்லுப்பாட்டு-1966
1. ஒரு பூமாலையின் பாமாலை-2006
1. குறள் அறிமுகம்-1978
1. குறள்வழி பிராகிருத இலக்கிய இன்பம்-1978
1. திருக்குறள் தேனமுதம்-2005
1. பாவாணார் ஆய்வு நெறி-1990
1. Language Archaeology-2002
1. சொல் என்ன சொல்கிறது-2003
1. சொல்லாய்வுக் கட்டுரைகள் 2-2005
1. பாவாணாரின் ஞால முதன் மொழிக் கொள்கை-2006
1. தமிழ் வளர்ச்சி-1978
1. Quotations on Tamil and Tamil Culture-1981
1. கன்னடம் மூலம் ஆங்கிலம் கற்க-1997
1. தமிழாய்வில் கண்ட உண்மைகள்-2005
1. இலெமூரியா முதல் அரப்பா வரை-1977
1. கடல்கொண்ட தென்னாடு முதல் சிந்துவெளி வரை-2001
1. உலக நாகரிகத்துக்குத் தமிழரின் கொடை
1. நாவினில் நற்றமிழ்
1. சாதிகளின் பொய்த்தோற்றம்
1. அகரமுதலி (செந்தமிழ்ச் சொற்பிறப்பியல் பேரகரமுதலி, தமிழக அரசு. 6 தொகுதிகள் )-1986-2001
1. அயல்சொல் கையேடு-1996
1. ஆந்திர நாட்டு அகநானூறு (காதா சப்தசதி)-1979
1. சிவகோட்டாச்சாரியரின் நல்லறக் கதைகள் (சமண பெரியபுராணம்)-1978
1. கிரேக்க நாடகத்தில் தமிழ் உரையாடல்-1978
1. பி.எம்,சீகண்டையா - 1979
1. டி. பி. கைலாசம் – 1990
1. சங்கர குருப்பு-1998
1. அபிநவகுப்தர்-
1. தொல்காப்பியர் காலம்
1. சிலம்பின் காலக்கணிப்பு
1. கடைக்கழக நூல்களின் காலமும் கருத்தும்-2005
1. சிந்துவெளி நாகரிக ஆராய்ச்சி
1. Indus Script Dravidian-1995
1. Indus Script Among Dravidian Speakers-1995
1. Indus Dravidian Civilization
1. Phonetic Value of the Indus Script-1995
1. திரவிட மக்களின் சிந்துவெளி எழுத்துகள்-2004
1. சிந்துவெளி எழுத்தின் திறவு-1991
1. தருமபுரி மாவட்டப் பாறை ஓவியங்களில் சிந்துவெளி எழுத்துக்கள்-2002
1. நாடகம்
1. presence of ancient Tamil words in other Indian languages
# சல்மான் இப்னு அப்துல் அஸீஸ் அல் சவூத்

**சல்மான் இப்னு அப்துல் அஸீஸ் ஆல் சவூது** (*Salman bin Abdulaziz Al Saud*, , **; பிறப்பு 31 திசம்பர் 1935) சவூதி அரேபியாவின் தற்போதைய மன்னரும் இரு புனித பள்ளிவாசல்களின் காப்பாளரும் சவூது வம்சத்தின் தலைவரும் ஆவார். தவிரவும் சவூதி அரேபியாவின் பாதுகாப்பு அமைச்சராக 2011 முதல் இருந்து வருகின்றார். 1963 முதல் 2011 வரை ரியாத் மாகாணத்தின் ஆளுநராகப் பொறுப்பாற்றியுள்ளார். சனவரி 23, 2015 அன்று தனது மாற்றாந்தம்பியும் மன்னருமான அப்துல்லாவின் மரணத்தை அடுத்து முடி சூடினார். 1982 முதல் 2005 வரை மன்னராக இருந்த ஃபாதின் உடன்பிறப்பாவார்.  
இவரது மகனே அரபுலகின் முதலாவது விண்வெளி வீரராவார்.
# ரத சப்தமி

**ரத சப்தமி** (*Ratha Saptami*) இந்து சமயத்தவர்களால் தை அமாவாசை நாளை அடுத்த ஏழாவது நாளில் கொண்டாடப்படுவதாகும். இது குறிப்பாக சூரிய தேவன் (இந்து சமயம்) ஏழு குதிரைகள் (ஏழு வண்ணங்களைக் குறிக்கின்றன) பூட்டிய தனது ரதத்தை வடக்கு திசையில் திருப்பி பயணிப்பதாக கருதப்படுகிறது. மேலும், இந்த நாள் சூரியக் கடவுளின் பிறந்த நாளாக கொண்டாடப்படுகிறது.
சூரியன் தெற்கு நோக்கிய தட்சிணாயனம் பயணத்தை முடித்துக்கொண்டு ரத சப்தமியன்று வடக்கு நோக்கி உத்தராயணம் பயணப்படும்
தினமே ரத சப்தமி ஆகும். இது பருவங்களின் அடிப்படையில், வசந்த காலத்தின் ஆரம்பமாகவும், அறுவடை காலத்தின் தொடக்கமாகவும் உள்ளது. இந்திய விவசாயிகளூக்கு இந்த நாள் ஒரு புதிய ஆண்டின் தொடக்கமாக உள்ளது. இந்து சமய குடும்பங்களிலும், சூரியக் கடவுள் உள்ள கோவில்களிலும் ரத சப்தமி மிக விமரிசையாக கொண்டாடப்படுகிறது.